Egy feledhetetlen élmény Gentben

Mivel Belgiumban nőttem fel és 10 éves koromig Belgiumban laktam nem volt kérdéses, hogy belga városba szeretnék menni Erasmus félévre. Ha szeretnéd fejleszteni a holland nyelvismereted és szereted a flamand kultúrát itt a helyed.

Gentet választottam, amit a mai napig sem bánok. Gentről érdemes tudni, hogy körülbelül akkora város, mint Debrecen. Szép, kisebb városról van szó. Gyönyörű elhelyezkedéssel, rengeteg látnivalóval. Nem nagyon lehet eltévedni, egyszerű a tájékozódás a városban. Ha pedig szeretnél utazni, nagyon egyszerűen eljutsz A-ból B-be. A flixbus nevű busztársasággal olcsón el lehet utazni a Benelux és Európa városaiba. Amint megkaptad a jó hírt mindenképpen kezdj el lakást keresni. A genti egyetem küld sok-sok e-mailt, hogy az érkező diákoknak minél több segítséget tudjanak nyújtani. A tantárgy felvételt viszont jól át kell gondolni.

Ha jelenleg BA képzésben tanulsz, akkor azt ajánlom, hogy mindenképp ’dutch as foreign language’ tárgyakat válassz. Kint ugyanúgy osztályozzák az Erasmus diákokat, mint a saját anyanyelvi diákokat. Viszont bármennyi tárgyat felvehetsz, az első 2 hét pedig rendelkezésedre áll az összes általad szimpatikus órára bejárni, és utána tudsz rajta változtatni. Ha az MA képzésben tanulsz, akkor ajánlom azokat a tárgyakat, amit az ottani diákok BA 1- 3. félévben tanulnak.

Belgiumról tudni kell, hogy nagyon pozitív és segítőkész mentalitásban nevelkednek az ottani gyerekek. Akárkivel találkozol, mindenki nagyon szívesen segít, akár útba igazításban, akár az iskolai dolgokkal kapcsolatban. Nagyon sok új barátságra lehet szert tenni és nagyon vegyes a hollandul tanulók csapata.

Végül, de nem utolsó sorban… El ne felejts nagyon finomakat enni. ’frietjes’- igazi belga specialitás. A sok-sok piacot is ajánlom mindenkinek, hiszen ilyet nem lehet látni otthon. Érdemes a MAS múzeumot megnézni, és ’de drie torens van Gent’-et is látnod kell. Életem egyik legjobb féléve volt, sokat tanultam kint a nyelv szépségeiről, rengeteg új embert ismerhettem meg és olyan pozitív és nyugodt környezet vesz körül, amit Magyarországon nem találsz.